पाएं अपने शहर की ताज़ा ख़बरें और फ्री ई-पेपरडाउनलोड करें
आईएमए की राज्य एवं जिला इकाइयां प्रदेश में कोविड मरीजों के उपचार में अपना सहयोग करेंगी। इसके लिए शीघ्र ही उनसे चिकित्सकों का रोस्टर प्राप्त होने की उम्मीद है। स्वास्थ्य एवं गृहमंत्री अनिल विज ने शनिवार को राज्य एवं जिला इकाइयों के साथ वीडियो-कांफ्रेसिंग से बैठक की। राष्ट्रीय आपदा से उबरने के लिए हमें मिलकर काम करना होगा।
इसके लिए बैठक में स्वास्थ्य मंत्री ने निजी क्षेत्र में काम कर रहे आईएमए के चिकित्सकों को सहयोग करने की अपील की, जिससे जिलों में अतिरिक्त बैड्स की क्षमता बढ़ाने तथा रोगियों के उपचार में सहयोग करना शामिल है।
आईएमए के चिकित्सक अपने जिलों में शिफ्ट वाइज ड्यूटी दे सकते हैं, जिससे मरीजों की परेशानी को दूर किया जा सके। इधर, सरकार ने कोविड-19 से संबंधित तैयारियों की निगरानी के लिए प्रदेश के सभी 22 जिलों में वरिष्ठ आईएएस अधिकारियों की तैनाती की है।
स्वास्थ्य मंत्री विज ने राज्य एवं जिला इकाईयों के साथ वीडियो-कांफ्रेसिंग से की बैठक
स्वास्थ्य मंत्री ने कहा कि प्रदेश व जिला स्तर पर कोविड मॉनिटरिंग कमेटी बनाई गई हैं, जो नियमित तौर पर कोविड अपडेट लेकर जरूरी व्यवस्थाएं कर रही हैं। राज्य स्तरीय कोविड निगरानी समिति भी प्रदेश स्तर पर काम कर रही है। राज्य स्तरीय कमेटी में हरियाणा आईएमए के राज्य अध्यक्ष डॉ. कर्ण पूनिया व सभी जिलों के आईएमए अध्यक्षों को जिला स्तरीय समितियों में सदस्य के तौर पर शामिल किया जाएगा। उन्होंने हरियाणा आईएमए से सोमवार तक विभिन्न जिलों में सेवा देने की इच्छा रखने वाले चिकित्सकों की सूची संबंधित उपायुक्त या सिविल सर्जनस को सौंपने की अपील की है।
मंत्रियों की लगी ड्यूटी
प्रदेश सरकार ने कोरोना संक्रमण से निपटने के लिए सीएम, डिप्टी सीएम एवं सभी मंत्रियों की जिला वाइज ड्यूटी लगा दी है, ताकि वे बंदोबस्त कर सकें। सभी डीसी को भी हिदायतें दी गई हैं कि वे संबंधित मंत्रियों व अधिकारियों के साथ संपर्क बनाकर रखें और उनके साथ नियमित रूप से कोरोना मामलों को लेकर बातचीत करें।
विद्यार्थियों की ड्यूटी लगाई
सरकार द्वारा राज्य में इस समय दवाइयों, ऑक्सीजन व अन्य सुविधाओं को आवश्यकतानुसार उपलब्ध करवाया जा रहा है। सरकार ने ऑक्सीजन की आपूर्ति 162 एमटी से 257 एमटी करने में सफलता प्राप्त की है। राज्य सरकार ने प्रदेश के मेडिकल कॉलेजों में पढ़ रहे एमबीबीएस फाइनल व पीजी के करीब 1400 विद्यार्थियों की ड्यूटी भी अस्पतालों में लगाई है। इसके साथ योग्य एवं एक्सपर्ट चिकित्सकों का सहयोग वांछनीय है।
टीके आबंटन को कमेटी गठित
अतिरिक्त मुख्य सचिव राजीव अरोड़ा ने कहा कि टॉसिलिजुमैब टीके के आबंटन के लिए एक तीन सदस्यीय कमेटी का गठन किया गया है। टॉसिलिजुमैब व रेमडेसिविर टीका सरकारी अस्पतालों में नि:शुल्क तथा निजी अस्पतालों को खरीद मूल्य पर आवश्यकतानुसार उपलब्ध करवाया जाएगा। इसके साथ ही राज्य के अस्पतालों में ऑक्सीजन की आपूर्ति में लगातार सुधार हो रहा है। उन्होंने कहा कि आईएमए की तरफ से जो भी योजना मिलेगी उसे शीघ्र अमलीजामा पहनाया जाएगा।
शीघ्र मिलेगी सेवा: आईएमए
हरियाणा आईएमए के अध्यक्ष डॉ. कर्ण पूनिया ने बताया कि शीघ्र ही जिलों में आईएमए चिकित्सकों की सेवा मुहैया करवाएंगे। रोस्टर बनाकर चैस्ट, एनीस्थिसिया व अन्य डॉक्टर्स की सेवाएं भी कोविड मरीजों के लिए देने का प्रयास करेंगे। उन्होंने आईएमए अध्यक्षों से इस संकट से बाहर निकलने में मदद करने की अपील की। डॉ. पूनिया ने जींद व यमुनानगर में अतिरिक्त कोविड बैड्स की सुविधा सृजित करने का आश्वासन भी दिया।
इनको सौंपी प्रबंधन की जिम्मेदारी
सीएम मनोहर लाल - गुड़गांव डिप्टी सीएम दुष्यंत - सोनीपत व जींद स्वास्थ्य मंत्री विज - अम्बाला व पानीपत स्पीकर ज्ञानचंद गुप्ता - पंचकूला रणबीर सिंह गंगवा - हिसार मूलचंद शर्मा - फरीदाबाद चौ. रणजीत सिंह - सिरसा व फतेहाबाद कंवर पाल गुर्जर - करनाल व यमुनानगर कमलेश ढांडा - कैथल अनूप धानक - पलवल सरदार संदीप सिंह - कुरुक्षेत्र व रोहतक जेपी दलाल - भिवानी व चरखी दादरी डॉ. बनवारी लाल - रेवाड़ी व झज्जर ओमप्रकाश यादव - महेंद्रगढ़ व नूंह
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn